Pompjoggies staak volgende weekNog werkers in die motorbedryf, insluitend petroljoggies wat aan Numsa verbonde is, sal volgende week staak, het die vakbond Dinsdag gesê. “Ongeveer 72 000 werknemers by vulstasies, komponente, motorhandel, paneelkloppers, motor- en onderdele, werkswinkels, vragmotor- en sleepwavervaardigers, en handelaars sal van 2 September af staak,” het Castro Ngobese, woordvoerder van die National Union of Metalworkers of SA (Numsa), gesê. “Onderhandelinge in Julie tussen die werkgewers en Numsa was onsuksesvol,” het Ngobese gesê. “Die eerste fase van die loononderhandelinge het reeds in die week van 28 Mei begin. Numsa het gedurende die laaste fase van onderhandelinge verklaar dat die onderhandelinge ‘n dooie punt bereik het.” Die vakbond eis onder andere ‘n algemene verhoging teen 2016 van R30 per uur in alle sektore en afdelings vir werkers wat meer as R6 000 per maand verdien. “Ons eise moet binne die konteks van verhoogde lewenskoste en vervoer geplaas en verstaan word,” het Ngobese gesê. Volgens Ngobese word ‘n paar betogings beplan om volgende week in Gauteng, die Oos-Kaap, Wes-Kaap, Vrystaat en KwaZulu-Natal plaas te vind.